钦定古今图书集成/历象汇编/岁功典/第107卷 > 《礼记》 > 祭义
## 钦定古今图书集成/历象汇编/岁功典/第107卷 > 《礼记》 > 祭义

夏后氏祭其暗。殷人祭其阳。周人“祭日以朝及暗。”

〈集说〉严陵方氏曰：“暗者，日既没而黑。夏后氏尚黑，故祭其暗。阳者，日方中而白，殷人尚白，故祭其阳。朝者，日初出而赤，周人尚赤，故祭以朝及暗焉。言暗则知阳之为明，言阳则知暗之为阴，言朝则知暗之为夕，以朝及暗，则有阴有阳。阴阳杂而成文，又以见其尚文欤？”　清江刘氏曰：“周人祭日以朝及暗，此言周人尚赤。大”事用日出。先日欲出之初，犹逮及暗，则可行祭事矣。稍后则昼，昼则与殷人日中相乱。故季氏祭，仲由为宰，晏朝而退，仲尼谓之知礼也。若曰周人之祭自朝及暮，则孔子无为多仲由，仲由为不知礼。　延平周氏曰：“以朝及暗者，犹言以朝与暗，盖或以朝，或以暗。”